សហរដ្ឋ​អាមេរិក​លើកលែង​ទណ្ឌកម្ម​លើ​ក្រុមហ៊ុន​ធ្វើ​បំពង់​បង្ហូរ​ឧស្ម័ន​អាឡឺម៉ង់-រុស្ស៊ី
វិមាន​ក្រឹមឡាំង​បាន​ឆ្លើយតប​ទៅ​នឹង​សេចក្តី​រាយការណ៍​របស់​បណ្តាញ​ព័ត៌មាន​អនឡាញ Axios មុន​ពេល​ការប្រកាស​ជា​ផ្លូវការណ៍ ដោយ​បាន​ហៅ​ការលើកលែង​ទណ្ឌកម្ម​នេះ​ថា «ជា​សញ្ញា​វិជ្ជមាន»។
សហរដ្ឋអាមេរិកនឹងលើកលែងទណ្ឌកម្មប្រឆាំងក្រុមហ៊ុនអាល្លឺម៉ង់ឈានមុខក្នុងការធ្វើបំពង់បង្ហូរឧស្ម័នNord Stream 2។ នេះបើយោងតាមរបាយការណ៍របស់ក្រសួងការបរទេសដែលបានផ្ញើទៅសភាកាលពីថ្ងៃពុធ។ របាយការណ៍នេះបានកត់សម្គាល់ថា ក្រុមហ៊ុនអាល្លឺម៉ង់ Nord Stream 2 Ag និងនាយកប្រតិបត្តិរបស់ក្រុមហ៊ុននេះបានបំពានសហរដ្ឋអាមេរិកដោយធ្វើកិច្ចការជាមួយប្រទេសរុស្ស៊ីដើម្បីធ្វើបំពង់បង្ហូរឧស្ម័នធម្មជាតិរវាងប្រទេសទាំងពីរនោះប៉ុន្តែការលើកលែងទណ្ឌកម្មគឺដើម្បីផលប្រយោជន៍ជាតិរបស់សហរដ្ឋអាមេរិក។ របាយការណ៍នោះបានកត់សម្គាល់ថា ទណ្ឌកម្មនឹងត្រូវបានដាក់លើនាវានិងក្រុមហ៊ុនរុស្ស៊ីជាច្រើនទាក់ទងគម្រោងនេះ។ ប្រទេសរុស្ស៊ីនិងសមាជិកសភាសហរដ្ឋអាមេរិកមួយចំនួនបានប្រតិកម្មនឹងសេចក្តីសម្រេចនេះ មុនពេលប្រកាសជាផ្លូវការ។ សារព័ត៌មានAxiosបានរាយការណ៍ជាលើកដំបូងថា ការលើកលែងទណ្ឌកម្មនេះហៀបសម្រេចកាលពីថ្ងៃអង្គារ។ Nord Stream 2 គឺជាគម្រោងបំពង់បង្ហូរឧស្ម័នក្រោមទឹកដែលមានតម្លៃរាប់ពាន់លានដុល្លារភ្ជាប់ពីរុស្ស៊ីទៅអាល្លឺម៉ង់។ ការងារធ្វើបំពង់បង្ហូរឧស្ម័ននេះត្រូវបានផ្អាកកាលពីខែធ្នូឆ្នាំ២០១៩បន្ទាប់ពីគម្រោងនេះបានក្លាយជាប្រភពជម្លោះរវាងរុស្ស៊ីនិងលោកខាងលិច។ មន្ត្រី Nord Stream បាននិយាយថា ប្រទេសរុស្ស៊ីបានចាប់ផ្តើមសាងសង់បំពង់បង្ហូរឧស្ម័នកាលពីខែធ្នូ។ សហរដ្ឋអាមេរិកបានប្រឆាំងនឹងគម្រោងអន្តរជាតិរួមនេះដោយសារវាអាចគំរាមកំហែងដល់សន្តិសុខថាមពលរបស់អឺរ៉ុប។ វិមានក្រឹមឡាំងបានឆ្លើយតបទៅនឹងសេចក្តីរាយការណ៍របស់បណ្តាញព័ត៌មានអនឡាញ Axios មុនពេលការប្រកាសជាផ្លូវការណ៍ ដោយបានហៅការលើកលែងទណ្ឌកម្មនេះថា «ជាសញ្ញាវិជ្ជមាន»៕